Document ID: 32006R0433

32006R0433
L 079/16
JURNALUL OFÍCIAL AL UNIUNII EUROPENE
REGULAMENTUL (CE) NR. 433/2006 AL COMISIEI
din 15 martie 2006
de modificare a Regulamentului (CEE) nr. 1538/91 în ceea ce privește laboratoarele de referință cărora le revine sarcina de a controla conținutul de apă din carnea de pasăre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1906/90 al Consiliului din 26 iunie 1990 privind unele norme de comercializare a cărnii de pasăre (1), în special articolul 9,
întrucât:
(1)
Alineatele (10), (12) și (12a) din articolul 14a din Regulamentul (CEE) nr. 1538/91 al Comisiei din 5 iunie 1991 de stabilire a normelor de aplicare a Regulamentului (CEE) nr. 1906/90 al Consiliului privind unele norme de comercializare a cărnii de pasăre (2) stabilesc orientări detaliate privind nivelurile de control și măsurile care trebuie luate de laboratoarele de referință cărora le revine sarcina de a controla conținutul de apă din carnea de pasăre.
(2)
Laboratorul comunitar de referință „Het Spelderholt”, menționat la articolul 14a alineatul (14) din Regulamentul (CEE) nr. 1538/91, nu mai este în măsură să își continue misiunea.
(3)
În legătură cu activitatea laboratoarelor de referință, experiența a demonstrat că un laborator comunitar de referință distinct nu mai este necesar. Ar fi suficientă instituirea unui comitet de coordonare a activităților de testare ale laboratoarelor naționale de referință.
(4)
Comitetul de coordonare s-ar compune din reprezentanți ai Institutului pentru materiale de referință și măsurători (IRMM) din cadrul Centrului Comun de Cercetare (CCR), ai Direcției generale pentru agricultură și dezvoltare rurală, precum și din reprezentanții a trei laboratoare naționale de referință.
(5)
Reprezentantul IRMM și-ar asuma președinția comitetului și ar numi laboratoarele naționale de referință prin rotație.
(6)
Anexa VIII la Regulamentul (CEE) nr. 1538/91 conține numele și adresele tuturor laboratoarelor de referință. Mai multe state membre au informat Comisia cu privire la o modificare în ceea ce privește laboratorul lor național de referință. Malta a trimis numele și adresa laboratorului național de referință maltez stabilit într-un stat membru vecin. Prin urmare, ar trebui actualizate numele și adresa anumitor laboratoare naționale de referință și indicate numele și adresa laboratorului maltez de referință.
(7)
Anexa IX la Regulamentul (CEE) nr. 1538/91 menționează sarcinile specifice care revin laboratorului comunitar de referință și laboratoarelor naționale de referință. Este necesar să se indice în anexa IX modificarea intervenită în structura organizațională a laboratoarelor de referință însărcinate cu controlul conținutului de apă din carnea de pasăre.
(8)
Regulamentul (CEE) nr. 1538/91 ar trebui modificat în consecință.
(9)
Măsurile prevăzute de prezentul regulament sunt conforme cu avizul Comitetului de gestionare a cărnii de pasăre și ouălor,
ADOPTĂ PREZENTUL REGULAMENT:
Articolul 1
Regulamentul (CEE) nr. 1538/91 se modifică după cum urmează:
1.
Articolul 14a se modifică după cum urmează:
(a)
la alineatul (12a), paragraful al doilea se înlocuiește cu următorul text:
„Laboratoarele naționale de referință comunică aceste date comitetului de experți menționat la alineatul (14) pentru o evaluare aprofundată și discuții cu laboratoarele naționale de referință până la data de 1 iulie a fiecărui an. Rezultatele se prezintă, în vederea examinării, comitetului de gestionare, în conformitate cu procedura prevăzută la articolul 18 din Regulamentul (CEE) nr. 2777/75.”
(b)
alineatul (14) se înlocuiește cu următorul text:
„(14) Un comitet de experți în controlul conținutului de apă din carnea de pasăre acționează ca organ de coordonare a activităților de testare ale laboratoarelor naționale de referință. Acesta se compune din reprezentanți ai Comisiei și ai laboratoarelor naționale de referință. Sarcina comitetului și a laboratoarelor naționale de referință, precum și structura organizatorică a comitetului sunt stabilite la anexa IX.”
2.
Anexa VIII se înlocuiește cu textul din anexa I la prezentul regulament.
3.
Anexa IX se înlocuiește cu textul din anexa II la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 martie 2006.

Labels: 7
0
18
17